tartuNLP/wikipedia-smugri-20251201 huggingface dataset:
Maami Snellman

Maami Snellman (s. 3. kesäkuuta 1970 Köping, Ruotsi) on suomalainen lastenkirjailija, sanataiteen ja varhaiskasvatuksen opettaja. Hän työskentelee Vantaan sanataidekoulun vastaavana sanataideopettajana ja asuu Helsingissä. Hän on vuodesta 2000 lähtien kehittänyt sanataidetoimintaa alle kouluikäisille ja alkuopetusikäisille lapsille. Snellman palkittiin vuoden 2022 Lasten LukuVarkaus -palkinnolla teoksestaan "Merena ja lumottu peili".
Teokset:
Aktivisti (lehti)

Aktivisti oli vuosina 1930–1931 ilmestynyt suomalainen aikakauslehti, joka oli eräs lapuanliikkeen tunnetuimpia äänenkannattajia. "Aktivistin" tekijät muodostivat iskujoukon, joka suoritti useita muilutuksia.
Historia.
"Aktivistin" ensimmäinen näytenumero julkaistiin 1. toukokuuta 1930. Lehden ilmestymispaikka oli Kokkola, ja sitä painettiin "Kokkola"-lehden kirjapainossa. Lehteä kustansi lapuanliikkeen tärkeä taustavaikuttaja, lapualainen pankinjohtaja Yrjö Nikula. "Aktivistin" onkin katsottu kuvastaneen lähinnä Nikulan mielipiteitä. Lehden päätoimittajaksi ilmoitettiin lapuanliikkeen johtaja Vihtori Kosola, joskin todellisesta toimitustyöstä vastasi toimitussihteeri Vilho Viita. Lehteen kirjoittivat myös everstiluutnantti Arne Somersalo ja rovasti K. R. Kares. Jo ensimmäisessä numerossa Somersalo kirjoitti, että kommunismin hävittämiseksi Suomesta oli ryhdyttävä välittömiin toimiin, joita ei saanut rajoittaa lainsäädännön ”saamattomuus”. "Aktivisti" ilmestyi kahdesti kuussa. Se oli lapuanliikkeen tärkein äänenkannattaja, kunnes kuutena päivänä viikossa ilmestynyt sanomalehti "Ajan Sana" perustettiin lokakuussa 1930.
"Aktivisti" joutui vaikeuksiin jyrkän kirjoittelunsa vuoksi. Sitä vastaan nostettiin painokanne jo syksyllä 1930. Lehden viimeiseksi jäänyt numero ilmestyi 14. helmikuuta 1931, aivan vuoden 1931 presidentinvaalien alla. Numero oli täynnä entistä presidenttiä K. J. Ståhlbergia herjaavia kirjoituksia, koska lapuanliike vastusti hänen uudelleenvalintaansa. Yksi kirjoituksista, otsikoltaan ”Laukauksia”, julisti Suomen kansan tarvitsevan lisää Eugen Schaumanin ja Bobi Sivénin kaltaisia miehiä, mikä oli ymmärrettävissä kehotukseksi ampua Ståhlberg. Kirjoitus tuomittiin yleisesti muissa lehdissä. Sisäministeri E. V. Kuokkanen määräsi lehden numeron takavarikoitavaksi ja toimittajat pidätettäviksi. Päätoimittaja Kosolaa ei tosin pidätetty. "Aktivisti" lakkautettiin virallisesti vuodeksi 27. maaliskuuta 1931. Lehteä ei enää alettu julkaista uudelleen, lukuun ottamatta vuonna 1932 julkaistua yksittäistä ”ylösnousemusnumeroa”.
"Aktivistin" viimeisen numeron Ståhlberg-kirjoituksesta nostettiin syytteet Nikulaa ja useita toimittajia vastaan. Korkein oikeus tuomitsi kesäkuussa 1933 Kosti-Paavo Eerolaisen kymmeneksi kuukaudeksi kuritushuoneeseen sekä Arvi Jokilehdon kahdeksan kuukauden, Jaakko Snellmanin kuuden kuukauden ja Nikulan kolmen kuukauden ehdottomaan vankeuteen. Tuolloin 18-vuotias Snellman tuomittiin samassa numerossa ilmestyneestä toisesta kirjoituksesta, jossa myös uhiteltiin Ståhlbergin ampumisella.
Leona Woods Marshall

Leona Harriet Woods (9. elokuuta 1919 – 10. marraskuuta 1986), tunnettu myöhemmin nimillä Leona Woods Marshall ja Leona Woods Marshall Libby, oli yhdysvaltalainen fyysikko, joka osallistui ensimmäisen ydinreaktorin ja ensimmäisen atomipommin rakentamiseen Manhattan-projektissa. 
Woods valmistui vuonna 1938 kandidaatiksi Chicagon yliopistosta kemian alalta ja suoritti sen perään tohtorin opinnot valmistuen vuonna 1942. Tämän jälkeen hän päätyi Enrico Fermin johtamaan ryhmään Manhattan projektissa. 
Vain 23-vuotiaana Woods oli Chicago Pile-1 reaktoria rakentaneen ryhmän nuorin jäsen ja ainoa nainen. Hän kehitti boori-trifluoridi mittarin (vrt. geigermittari), jota tarvittiin sen selvittämiseen, oliko haluttu ketjureaktio todella tapahtunut koereaktorissa . Vuonna 1944 hän avioitui kolleegansa John Marshallin kanssa, ja yhdessä he tuottivat plutoniumia Manhattan projektille. Woodsin rooli oli erityisen tärkeä reaktorin toimintaa häiritsevän xenonmyrkytyksen selvittämisessä . Vuonna 1966 Woods ja Marshall erosivat.
Sodan jälkeen Woods jatkoi fysiikan tutkimuksen parissa mm. Princetonissa. Vuonna 1962 hänestä tuli New Yorkin yliopiston professori. Hän teki tutkimusta mm. korkean energian fysiikan, astrofysiikan ja kosmologian alalla .
Vuonna 1966 Woods avioitui Willard Libbyn kanssa, joka oli saanut Nobelin kemianpalkinnon radiohiiliajoituksesta. Hänen kanssaan Woods päätyi tutkimaan happen isotooppeja puissa, ja loi menetelmän jolla puiden vuosirenkaiden isotooppijakaumaa tutkimalla pystytään selvittämään alueen lämpötilahistoriaa. 
Uransa aikana Woods julkaisi yli 200 tieteellistä artikkelia sekä useita kirjoja.
Andrea Wulf

Andrea Wulf on historioitsija ja kirjailija, joka on kirjoittanut kirjoja, sanomalehtiartikkeleita ja kirja-arvosteluja. Wulf myös luennoi aktiivisesti. Wulf on opiskellut design-historiaa Royal College of Artissa.
Wulfin kirjat käsittelevät pääosin historiallisia tieteentekijöitä. Teos "The Invention of Nature: Alexander von Humboldt's New World" ylsi vuonna 2015 New York Times Bestseller -listalle Kirja voitti myös vuonna 2016 Royal Society Prizes for Science Books -palkinnon. 
Aiheesta muualla.
Andrea Wulf Goodreadsissa
Antti Hartikainen (muusikko)

Antti Hartikainen (s. 1976) on suomalainen oboisti ja kapellimestari. 
Hartikainen on opiskellut Taideyliopiston Sibelius-Akatemiassa musiikin johtamista ja oboensoittoa. Hän on valmistunut musiikin maisteriksi esittävästä säveltaiteesta vuonna 2004 ja musiikin johtamisesta vuonna 2021.
Hartikainen työskentelee Suomen Kansallisoopperan orkesterin oboen varaäänenjohtajana sekä freelance-kapellimestarina.
Sara Blædel

Sara Blædel (s. 6. elokuuta 1964) on tanskalainen kirjailija ja toimittaja. Hänet tunnetaan parhaiten rikosromaaneistaan, joissa keskushenkilöitä ovat etsivä Louise Rick ja hänen ystävänsä toimittaja Camilla Lind. Blædelin kirjoja on julkaistu lähes 40 maassa. Blædelia kutsutaan yleisesti Tanskan rikoskuningattareksi.
Liettuan presidentinvaalit 2019

Liettuan presidentinvaalit 2019 järjestettiin Liettuassa 12. toukokuuta 2019. Kaksi kautta presidenttinä toiminut Dalia Grybauskaitė ei voinut enää asettua ehdolle.
Koska kukaan ehdokas ei saanut 50 % äänistä ensimmäisellä kierroksella, kahden parhaan ehdokkaan, Ingrida Šimonyten ja Gitanas Nausėdan, välillä järjestettiin toinen kierros 26. toukokuuta 2019. Nausėda valittiin presidentiksi 67 % ääniosuudella. Nauséda astui virkaansa 12. heinäkuuta 2019.
Liettuan presidentinvaalit 2009

Liettuan presidentinvaalit 2009 järjestettiin Liettuassa 17. toukokuuta 2009. Vaalit ratkesivat jo ensimmäisellä kierroksella, kun Dalia Grybauskaitė sai 69,1 % ääniosuuden.
Grybauskaitésta tuli samalla myös Liettuan ensimmäinen naispresidentti. Hän astui virkaan 12. heinäkuuta 2009.
Tämä oli toinen kerta Liettuan itsenäisyyden palauttamisen jälkeen, kun Liettuan presidentti valittiin ilman toista vaalikierrosta. Ensimmäisen kerran tämä tapahtui vuonna 1993, jolloin Algirdas Brazauskas valittiin presidentiksi 61 % ääniosuudella.
Aapo Sarell

Aapo Sarell (s. 31. heinäkuuta 2003 Lappeenranta) on suomalainen jääkiekkopuolustaja, joka pelaa Mestis-joukkue Imatran Ketterässä.
Ura.
Seuraura.
Sarell on Saimaan Pallon kasvatti. Kauden 2018–2019 hän pelasi SaiPan ja Ketterän C-nuorten yhdistelmäjoukkueessa. Sarell jakoi kymmenellä osumallaan koko C-nuorten SM-sarjan puolustajien maalipörssin toisen sijan joukkuetoverinsa Joni Loukkojärven kanssa edellään vain Tapparan Luka Tiihonen. Kaudella 2019–2020 hän toimi SaiPan B-nuorten varakapteenina.
Kauden 2020–2021 Sarell pelasi suurimmaksi osaksi SaiPan U20-junioreissa. Hän debytoi kauden aikana myös SM-liigassa, jossa Sarell pelasi kaksi runkosarjaottelua. Hän teki liigadebyyttinsä vain 17-vuotiaana 9. huhtikuuta 2021 KooKoota vastaan. Sarell merkittiin SaiPan seitsemänneksi puolustajaksi. Hän sai ottelussa jääaikaa 10.39 minuuttia.
Huhtikuussa 2021 Sarell teki SaiPan kanssa 3+1-vuotisen SM-liigasopimuksen. Kaudella 2021–2022 hän pelasi liigassa 12 runkosarjaottelua tehden yhden syöttöpisteen.
WHL-joukkue Kamloops Blazers varasi Sarellin 55. pelaajana . Hän siirtyi joukkueeseen kaudeksi 2022–2023. Blazers isännöi kauden päätteeksi myös Memorial Cup-lopputurnausta.
Kaudeksi 2023–2024 Sarell siirtyi vuoden mittaisella sopimuksella Mestis-joukkue Imatran Ketterään. Hän pelasi siellä tulokaskaudellaan 40 runkosarjaottelua tehopistein 1+6=7 ja viisi pudotuspeliottelua ilman tehopisteitä. Sarell voitti kauden päätteeksi Mestis-hopeaa. Toukokuussa 2024 hän teki Ketterän kanssa vuoden mittaisen jatkosopimuksen. Kaudella 2024–2025 Sarell jäi varsin pieneen rooliin ja hänen kautensa jäi rikkonaiseksi osittain myös varusmiespalveluksen vuoksi. Sarell pelasi Mestiksessä vain kahdeksan runkosarja- ja yhden pudotuspeliottelun. Hän pelasi valtaosan kaudestaan yli-ikäisenä seuran U20-joukkueessa.
Maajoukkueura.
Sarell valittiin Suomen alle 18-vuotiaiden MM-ehdokkaaksi vuoden 2021 turnaukseen, mutta hän kuitenkin putosi lopullisesta kisajoukkueesta.
Muuta.
Sarellin isoveli Eetu on myös pelannut jääkiekkoa puolustajana.
Liettuan presidentinvaalit 2004

Liettuan presidentinvaalit 2004 järjestettiin Liettuassa kesäkuussa 2004 samanaikaisesti Euroopan parlamenttivaalien rinnalla. Ne pidettiin tammikuussa 2003 valitun presidentti Rolandas Paksasin syytteeseenpanon jälkeen. Paksille asetettiin syytteeksi luokiteltujen aineiden väitetystä vuotamisesta ja kansalaisuuden myöntämisestä venäläiselle liikemiehelle Jurij Borisoville vastineeksi taloudellisesta tuesta. Liettuan perustuslakituomioistuin katsoi, että Paksas ei voinut hakea uudelleenvalintaa presidentiksi. Perustuslain mukaisesti parlamentin puhemies Artūras Paulauskasista tuli virkaatekevä presidentti uusia vaaleja odotettaessa.
Presidentinvaaleissa toiselle kierrokselle pääsivät sitoutumaton ehdokas Valdas Adamkus, joka oli toiminut aiemmin presidenttinä vuosina 1997-2002 sekä Talonpoikien ja uusien demokraattisten puolueiden liiton "(LVŽS)" puolueen ehdokas Kazimira Prunskienė. Adamskus voitti vaalit 52,6 % ääniosuudella.
George (Kentin herttua)

Prinssi George, Kentin herttua ("George Edward Alexander Edmund", 20. joulukuuta 1902 – 25. elokuuta 1942) oli kuningas Yrjö V:n ja kuningatar Maryn neljänneksi vanhin poika. Hänen kaksi vanhempaa veljeään olivat kuninkaat Edvard VIII ja Yrjö VI. Syntyessään George oli kruununperimysjärjestyksessä viidentenä. 
Prinssi George palveli Kuninkaallisessa laivastossa 1920-luvulla, ja sen jälkeen hetken aikaa siviilipalveluksessa. 1930-luvun lopulta hän palveli Royal Air Forcen upseerina. Hänestä tuli Kentin herttua vuonna 1934.
Hän menehtyi lento-onnettomuudessa vuonna 1942 ollessaan matkalla Skotlannista Islantiin tapaamaan Yhdysvaltain armeijassa palvelleita.
Varhainen elämä.
Prinssi George syntyi 20. joulukuuta 1902 York Cottagessa Sandringhamin kartanon mailla Norfolkissa, Englannissa. Hänen isänsä oli Walesin prinssi (myöhemmin kuningas Yrjö V), kuningas Edvard VII:n ja kuningatar Alexandran ainoa nuoruuden yli elänyt poika. Hänen äitinsä oli Walesin prinsessa Mary. George kastettiin yksityisessä kappelissa Windsorin linnassa 26. tammikuuta 1903.
Avioliitto ja lapset.
Hetkeä ennen avioitumistaan pikkuserkkunsa Kreikan ja Tanskan prinsessa Marinan kanssa Georgesta tehtiin Kentin herttua, St. Andrewsin jaarli sekä Paroni Downpatrick. 
Pari avioitui 29. marraskuuta 1934 Westminster Abbeyssa. He saivat kolme lasta:
Yksityiselämä.
Huhujen mukaan Georgella oli suhde muusikko Jessie Matthewsin, kirjailija Cecil Robertsin ja Noël Cowardin kanssa. Jälkimmäisen suhteen olemassaolon Cowardin pitkäaikainen poikaystävä Graham Payn kuitenkin kiisti. Ollessaan naimisissa, hänellä oli suhde myös Margaret Whighamin kanssa (tunnettiin myöhemmin Margaret Campbellina, Argyllin herttuattarena). Georgen on myös huhuttu käyttäneen huumeita, erityisesti morfiinia ja kokaiinia. Hänen on uskottu olleen vuonna 1926 syntyneen Michael Temple Canfield-nimisen miehen isä. Canfield oli adoptoitu, eikä tämän biologisista vanhemmista ole varmuutta. Äidiksi on epäilty niin amerikkalaista tanssijatar Kiki Prestonia, kuin myös kanadalaista Violet Evansia joihin molempiin Georgella oli ollut suhde. Evans lähetettiin kuningasperheen toimesta Sveitsiin, jossa hän synnytti pojan vuonna 1926 ja antoi tämän adoptioon. Jopa Georgen veli Edvard oli vakuuttunut hänen isyydestään tavattuaan Canfieldin. Michael Temple Canfield menehtyi sydänkohtaukseen kesken lennon vuonna 1969 saamatta koskaan tietää totuutta sukujuuristaan. Hän oli ollut aiemmin naimisissa Jacqueline Kennedyn sisaren, Lee Radziwillin kanssa.
Aamu Milonoff

Aamu Kerttu Alina Milonoff (s. 13. elokuuta 2000 Helsinki) on suomalainen näyttelijä. Hän on näytellyt pääroolia elokuvissa "Eden" (2020) ja "Tytöt Tytöt Tytöt" (2022).
Yksityiselämä.
Milonoff kirjoitti ylioppilaaksi Kallion lukiosta syksyllä 2019. Hän opiskelee Aalto-yliopistossa elokuvatuottajaksi.
Milonoffin vanhemmat ovat näyttelijät Juho Milonoff ja Vilma Melasniemi.
Portugalin presidentinvaali 2016

Portugalin presidentinvaali 2016 järjestettiin Portugalissa 24. tammikuuta 2016. Kaksi kautta istunut presidentti Aníbal Cavaco Silva ei voinut enää asettua ehdolle.
Marcelo Rebelo de Sousa, PPD / PSD:n, CDS-PP:n ja PPM:n tukema ehdokas, voitti vaalit ensimmäisellä kierroksella saaden 52 prosenttia äänistä. Marcelo voitti myös maan jokaisessa piirissä ja menetti vain muutaman kunnan maan eteläosassa. Äänestysprosentti oli korkeampi kuin vuoden 2011 vaaleissa, mutta saavutti ennätyksellisen matalan presidentinvaaleissa ilman vakiintuneita edustajia, koska vain 48,7 % äänestäjistä kävi äänestämässä.
Portugalin presidentinvaali 2021

Portugalin presidentinvaali 2021 järjestettiin Portugalissa 24. tammikuuta 2021. Istuva presidentti Marcelo Rebelo de Sousa valittiin jatkokaudelle ensimmäisellä kierroksella.
Vaalit pidettiin koronaviruspandemian aikana, ja Portugalissa oli vaalipäivänä tiukat koronarajoitukset. Istuva presidentti Marcelo Rebelo de Sousan sai 60,7 % äänistä ja valittiin siten ensimmäisellä kierroksella jatkokaudelle. Hän sai eniten ääniä maan kaikissa piireissä ja kaikissa 308 kunnassa, mikä tapahtui ensimmäistä kertaa Portugalin demokraattisen historian aikana. Hän sai eniten ääniä 3 083 freguesiassa 3 092:sta. Ehdokkaista toiseksi eniten ääniä sai Sosialistisen puolueen ehdokas Ana Gomes, joka sai 13 prosenttia äänistä. Se on kaikkien aikojen paras tulos naisehdokkaalle Portugalin presidentinvaaleissa. Oikeistolaisen Chegan puheenjohtaja André Ventura sai kolmanneksi eniten ääniä, 11,9 prosenttia.
Tulokset.
! colspan="2" rowspan="2" style="text-align:left;" | Ehdokas
! rowspan="2" colspan="2" style="text-align:left;" | Puolue
! width="75" | Ääniä
! width="35" | %
Lähteet: Comissão Nacional de Eleições
Hassan Bahara

Hassan Bahara (s. 1978 Teroua n'Aït Izou, Marokko) on marokkolais-hollantilainen kirjailija. Hän varttui Amsterdamissa. Hän voitti "El Hizjran" kirjallisuuspalkinnon vuosina 2000 ja 2001. "Een verhaal uit de stad Damsko" on hänen debyyttinovellinsa. Bahara on satiirisen kirjallisuusviikkolehden "Propria Cures" toimittaja. Bahara on ateisti ja kritisoi islamia.
Hilde Levi

Hilde Levi (9. toukokuuta 1909 – 26. heinäkuuta 2003) oli saksalais-tanskalainen fyysikko. Hän oli ensimmäisiä, jotka käyttivät radioaktiivisiin isotooppeihin perustuvia radiohiiliajoitusta ja autoradiografiaa biologian ja lääketieteen aloilla. Myöhemmin hänestä tuli myös historioitsija, joka julkaisi George de Hevesyn elämäkerran.
Levi opiskeli Münchenin yliopistossa ja suoritti tohtorin tutkintonsa Kaiser Wilhelm instituutissa. Hänen valmistuessaan vuonna 1934, Natsit olivat nousseet valtaan. Juutalaisuutensa vuoksi Levi ei voinut saada koulutustaan vastaavaa työtä Saksassa, joten hän siirtyi Tanskaan. Kööpenhaminan yliopistossa hän työskenteli James Franckin ja George de Hevesyn kanssa, julkaisten useita artikkeleita radioaktiivisten aineiden käytöstä biologiassa. 
Vuonna 1943 Natsien miehittäessä Tanskaa, Levi pakeni Ruotsiin, missä hän työskenteli Tukholman Wenner-Gren Instituutissa. Sodan jälkeen hän palasi Tanskaan. Vuosina 1947–48 hän vietti vuoden Yhdysvalloissa opettelemassa hiljattain keksittyjä radiohiiliajoitusta ja autoradiografiaa, ja toi nämä tekniikat Eurooppaan.
Gail Godwin

Gail Godwin (s. 1937 Birmingham, Alabama, Yhdysvallat) on yhdysvaltalainen kirjailija.
Godwin käsittelee teoksissaan naisen valintoja avioliiton, uran, perheen ja omien tarpeiden ristipaineissa. Ratkaisuna hän esittää taiteen. Häntä on verrattu Doris Lessingiin ja Margaret Drabbleen.
Lars August Sackleen

Lars August Sackleen (1. elokuuta 1821 Helsinki – 22. lokakuuta 1885 Helsinki) oli suomalainen juristi, vapaaherra ja valtiopäivämies.
Sackleenin vanhemmat olivat maaherra Lars Sackleen ja Klementina Dorotea Bruun ja puoliso vuodesta 1882 Anna Maria Finelius (k. 1921). Sackleen tuli ylioppilaaksi 1839. Venäjän kieltä hän opiskeli Moskovassa 1841–1843 ja suoritti tuomarintutkinnon 1845 ja suuremman kameraalitutkinnon 1846. Varatuomarin arvon Sackleen sai 1848, vapaaherraksi hänet korotettiin isänsä kanssa 1859, kamarijunkkarin arvon hän sai 1864 ja valtioneuvoksen arvon 1872. Sackleen oli senaatin talousosaston ylimääräinen kopisti 1846, yleisen kanslian venäjänkielinen kopisti 1848, kenraalikuvernöörin kansliassa toisen osaston toimituspäällikön apulainen 1852 ja toimituspäällikkö 1859–1874.
Sackleen oli aatelissäädyssä valtiopäiväedustaja 1863–1864, 1867, 1872, 1877–1878 ja 1885.
Vapaaherra, upseeri ja yritysjohtaja Gösta August Sackleen oli Lars August Sackleenin poika.
Louis Bastide

Louis Marie Joseph Bastide (22. lokakuuta 1943 – 29. elokuuta 2010) oli malilainen tuomari ja diplomaatti, joka toimi Malin korkeimman oikeuden puheenjohtajana.
Kim Hyo-joo

Kim Hyo-joo (, s. 14. heinäkuuta 1995) on eteläkorealainen golfaaja. 
Kim debytoi LPGA:n kilpailuissa vuonna 2012 ollen parhaimmillaan neljäs Evian Mastersissa. Major-tourilla hän kilpaili ensimmäistä kertaa vuonna 2014, jolloin hän voitti myös heti The Evian Championshipin. Vuonna 2015 Kimin paras sijoitus major-tourilla oli Women's PGA Championshipissa yhdeksäs sija. Hän myös voitti JTBC Founders Cupin maaliskuussa. Vuonna 2016 Kim voitti Pure Silk-Bahamas LPGA Classicin, mutta ei ollut 30 parhaan joukossa major-turnauksissa. Vuonna 2017 hänen paras sijoituksensa major-tourilla oli Britannian avoimessa turnauksessa tullut seitsemäs sija. Vuonna 2018 hän oli Yhdysvaltain avoimessa turnauksessa toinen. Vuonna 2019 hän oli kolmesti kymmenen parhaan joukossa major-tourin turnauksissa: toinen The Evian Championshipissa, kuudes ANA Inspirationissa ja seitsemäs Women's PGA Championshipissa. Näiden lisäksi hän oli toinen Walmart NW Arkansas Championshipissa ja TOTO Japan Classicissa.
Huhtikuussa 2021 Kim oli LPGA:n rankingissa (Rolex Rankings) 8.
Pascal-Firmin Ndimira

Pascal-Firmin Ndimira (s. 9. huhtikuuta 1956) toimi Burundin pääministerinä 31. heinäkuuta 1996 – 12. kesäkuuta 1998 asti, jolloin virka lakkautettiin.
Ndimira on etninen hutu kotoisin Ngozin maakunnasta, ja on "Union for National Progress" (UPRONA) -puolueen jäsen. Hän on syntynyt Muyingassa.
Antti Hartikainen

Antti Hartikainen -nimisiä henkilöitä ovat:
Hinako Shibuno

Hinako Shibuno (, s. 15. marraskuuta 1998 Okayama) on japanilainen golfaaja.
Shibuno on kilpaillut vuodesta 2015 lähtien avoimissa turnauksissa, mutta kilpaili ensimmäistä kertaa Japanin ulkopuolella vuonna 2019, kun hän osallistui Britannian avoimeen turnaukseen. Hän voitti tuon turnauksen, jolloin se oli samalla hänen ensimmäinen LPGA:n major-turnausvoittonsa. Vuonna 2020 hän oli major-turnauksissa parhaimmillaan neljäs Yhdysvaltain avoimessa turnauksessa.
Huhtikuussa 2021 Shibuno oli LPGA:n rankingissa (Rolex Rankings) 18.
Marie-Thérèse Toyi

Marie-Thérèse Toyi on Panafrikkalaisen parlamentin jäsen. Toyi on kotoisin Burundista.
Jenni Multisilta

Jenni Multisilta (s. 1992 Pori) on suomalainen kirjailija. Hänen esikoisromaaninsa "Yksi teistä kuolee" julkaistiin vuonna 2020 ja toinen romaani "Mitä tapahtui merenneidoille" vuonna 2021.
Multisilta on koulutukseltaan kauppatieteiden maisteri. Kirjailijan uran lisäksi hän on yrittäjä, ilma-akrobatia- ja tankotanssiohjaaja sekä joogaopettaja. Hän voitti vuonna 2016 tankotanssin SM-kisojen avoimen sarjan.
Proletarii

Proletarii ( "jälkikasvu") tarkoitti Rooman valtakunnassa yhteiskunnan kaikkein köyhintä kansanosaa, jolla ei ollut varaa maksaa veroa eikä suorittaa sotapalvelusta. Valtion kannalta he olivat hyödyllisiä vain siksi, että he tuottivat jälkeläisiä. Alun perin heidät oli vapautettu asepalveluksesta, ja heidät kutsuttiin aseisiin vain äärimmäisessä hädässä. Mariuksen armeijauudistuksen jälkeen vuonna 107 eaa myös proletarii osallistuivat sotapalvelukseen.
Cyprien Hakiza

Cyprien Hakiza on Burundin armeijan kenraalimajuri.
Syyskuusta 2009 lähtien hän on toiminut AMISOMin apulaiskomentajana korvaten edesmenneen kenraalimajurin Juvenal Niyoyunguruzan.
Leah Goldberg

Leah Goldberg (1911 Königsberg, Saksa – 1970 Tel Aviv, Israel) oli israelilainen runoilija, jonka runoja on omaksuttu kansallisrunouden tapaan.
Goldberg muutti 1935 Tel Aviviin, jossa hän työskenteli teatterikriitikkona ja toimittajana ja Jerusalemissa Heprealaisessa yliopistossa tutkijana ja opettajana. Hän kuului Avraham Shlonskyn kirjailijapiiriin. Esikoiskokoelma "Tabbe'ot 'ašan" ilmestyi 1935. Hän jatkoi venäläistä akmeistien perinnettä. Hän käytti runoissaan kiinteää mittaa. Hän karttoi ideologisia aiheita eikä siten käsitellyt juutalaisia teemoja.
Hannah Green

Hannah Green (20. joulukuuta 1996 Perth) on australialainen golfaaja.
Green kilpaili LPGA:n alaisessa turnauksessa ensimmäistä kertaa vuonna 2016, kun hän oli Australian avoimen turnausen 20. Hän oli samassa turnauksessa vuotta myöhemmin seitsemäs. Vuonna 2018 Green siirtyi kilpailemaan myös LPGA:n major-tourille. Major-tourilla hän oli parhaimmillaan 16. ANA Inspirationissa. Vuonna 2019 Green saavutti ensimmäisen major-tourin voittonsa, kun hän oli paras KPMG Women's PGA Championshipissa. Tämän lisäksi hän voitti Cambia Portland Classicin. Vuonna 2020 Green ei päässyt kertaakaan major-tourin kilpailuissa kahdenkymmenen parhaan joukkoon. Paras sijoitus oli toinen CME Group Tour Championshipissa.
Huhtikuussa 2021 Green oli LPGA:n rankingissa (Rolex Rankings) 19.
Biambasuren Luvsandamdingiin

Biambasuren Luvsandamdingiin (s. 1955) on mongolilainen arkkitehti.
Hän opiskeli arkkitehtuuria Mongolian tiede- ja teknologiayliopistossa, ja valmistui vuonna 1978. Valmistumisen jälkeen Luvsandamdingiin nimitettiin valtion rakennussuunnittelulaitoksen arkkitehdiksi. Vuonna 1983 hän kehitti Khovdin kaupunkiin suunnitelman, jossa kaupungin vanhemmat osat säilytettiin, ja uudelleenkehitettiin kaupungin uudempia osia. Hänen suunnitelmansa ansaitsi Luvsandamdingiinille Mongolian arkkitehtien liiton palkinnon.
Lydia Becker

Lydia Ernestine Becker (24. helmikuuta 1827 Manchester, Iso-Britannia – 18. heinäkuuta 1890 Aix-les-Bains, Ranska) oli Isossa-Britanniassa vaikuttanut naisten äänioikeuden kannattaja, amatöörikasvitieteilijä sekä feministi. 
Elämänvaiheita.
Lydia Becker oli tehtailijaperheen tytär ja sai opetuksensa kotonaan. Äitinsä kuoleman jälkeen hän joutui pitämään huolta nuoremmista sisaruksista. Hän oli kiinnostunut kasveista ja sai kuivakukkakokoelmastaan palkinnon vuonna 1864 ja hänen kasveja käsittelevä kirjansa ilmestyi vuonna 1866. Becker kävi kirjeenvaihtoa Charles Darwinin kanssa ja lähetti hänelle näytteitä Manchesterin seudun kasveista. Hän kuuluu Darwinin tieteellistä työtä avustaneisiin naisiin.
Vuosi 1866 oli Lydia Beckerin elämässä merkittävä. Hän perusti Manchesterin naisten kirjallisuusseuran ja kävi kuuntelemassa naisten äänioikeutta käsitellyttä luentoa. Hän vakuuttui siitä, että naisille pitää myöntää äänioikeus ja kirjoitti asiaa koskevan kirjoituksen sanomalehteen. Hänen ystävättärensä Elizabeth Wolstenholme otti kirjoituksesta 10 000 kappaleen painoksen. Yhdessä Beckerin kanssa Wolstenholme perusti naisten äänioikeuskomitean Manchesteriin.
Muutamaa kuukautta myöhemmin leskirouva Lilly Maxwellin nimi ilmestyi äänioikeutettujen listalle. Kyseessä ei ollut ensimmäinen kerta kun vaalilautakuntakunta oli erehtynyt, mutta hänessä nähtiin tilaisuus saada julkisuutta. Becker saattoi Maxwellin äänestyspaikalle. Äänestäminen onnistui, sillä leskirouvan nimi oli äänioikeutettujen listalla. 
Tästä eteenpäin Becker jatkoi työtään yhteiskunnallisen muutoksen puolesta. Vuonna 1872 hän oli perustamassa naisten äänioikeutta ajanutta äänioikeuden keskuskomiteaa. Siinä olivat mukana myös Agnes Garrett ja Lilias Ashworth Hallett. Kahta vuotta myöhemmin siihen liittyi myös Florence Nightingale. Becker ryhtyi myös kannattamaan uutta koulutusjärjestelmää, missä tyttöjä ja poikia opetettaisiin saman opetussuunnitelman mukaisesti. Hän oli myös perustamassa naisten äänioikeutta kannattunutta lehteä.
Vuonna 1880 Becker oli johtamassa kampanjaa ennen Isle of Wightin paikallisvaaleja, jotta naiset saisivat vaaleissa äänioikeuden. Kampanja oli menestys. Naiset saivat äänestää Isle Of Wrightin paikallisvaaleissa vuonna 1881.
Sirpa Tani

Sirpa Tani (s. 1962) on maantieteen ja ympäristökasvatuksen professori Helsingin yliopiston kasvatustieteellisen tiedekunnan kasvatustieteen osastolla. Väitöskirjassaan hän tutki ihmisen ja kaupungin suhteita suomalaisissa fiktiivisissä elokuvissa. Tanin tutkimusaiheisiin kuuluvat ympäristökasvatus kaupungeissa, nuorten arkiympäristöt ja ympäristökasvatuksen asema kouluopetuksessa. Taustaltaan Tani on kulttuurimaantieteilijä ja kaupunkitutkija.
Camilla Hägglund

Camilla Hägglund on suomalainen juristi ja entinen poliisivirkamies. Hän toimi Ahvenanmaan poliisilaitoksen poliisipäällikkönä vuosina 2007–2012. Hän on Suomen ensimmäinen naispoliisipäällikkö.
Ennen poliisipäällikön virkaansa Hägglund on työskennellyt asianajajana, Maarianhaminan tullin valvontapäällikkönä sekä rikoskomisariona Ahvenanmaan poliisilaitoksella. Hänellä on oikeustieteen kandidaatintutkinto (vastaa nykyistä oikeustieteiden maisterin tutkintoa) Uppsalan yliopistosta. Nykyään hän työskentelee Ahvenanmaan maakunnan hallituksessa poliisiasiain vastuuhenkilönä. 
Hägglundilla on kaksi lasta.
Massimarjat

Massimarjat ("Apodytes") on pienehkö kasvisuku, joka sijoitetaan nykyisin Metteniusaceae-heimoon, mutta aikojen kuluessa suku on sijoitettu muihinkin heimoihin, kuten Icacinaceae-heimoon. Massimarjoihin kuuluu kahdeksan lajia.
Jasmin Eder

Jasmin Eder (s. 1992) on itävaltalainen jalkapalloilija, pelipaikaltaan keskikenttäpelaaja. Hän on pelannut Itävallan naisten maajoukkueessa kesäkuun 2022 loppuun mennessä 53 maaottelua, joissa hän on tehnyt yhden maalin. Ensimmäisen maaottelunsa hän pelasi kesäkuussa 2011 Nigeriaa vastaan. EM-kilpailuissa 2017 hän pääsi vaihtopelaajana muutamaksi minuutiksi kentälle alkulohko-ottelussa Ranskaa vastaan.
Eder on seuratasolla pelannut kotimaansa lisäksi Saksassa ja edustanut FC Bayern Müncheniä kausina 2009–2011, BV Cloppenburgia kaudella 2011–2012 ja VfL Sindelfingeniä kaudella 2012–2013. Nykyisin hän edustaa kotimaassaan St. Pölteniä.
Katharina Naschenweng

Katharina Elisa Naschenweng (s. 1997) on itävaltalainen jalkapalloilija, pelipaikaltaan puolustaja. Hän on pelannut Itävallan naisten maajoukkueessa kesäkuun 2022 loppuun mennessä 27 maaottelua ja tehnyt niissä kolme maalia. Ensimmäisen maaottelunsa hän pelasi kesäkuussa 2016 Israelia vastaan.
Naschenweng siirtyi heinäkuussa 2018 kotimaansa SK Sturm Grazista saksalaisseura TSG 1899 Hoffenheimiin.
Barbara Dunst

Barbara Dunst (s. 1997) on itävaltalainen jalkapalloilija, pelipaikaltaan keskikenttäpelaaja. Hän on pelannut Itävallan naisten maajoukkueessa kesäkuun 2022 loppuun mennessä 55 maaottelua, joissa hän on tehnyt yhdeksän maalia. Ensimmäisen maaottelunsa hän pelasi lokakuussa 2015 Israelia vastaan.
Dunst on seuratasolla pelannut Saksassa tammikuusta 2017 alkaen ja edustanut Bayer 04 Leverkusenia alkuvuoden 2017, MSV Duisburgia kaudet 2017–2019 ja 1. FFC Frankfurtia (joka vuonna 2020 muutti nimensä Eintracht Frankfurtiksi) heinäkuusta 2019 alkaen.
Meri Luukkanen

Meri Susanna Luukkanen on suomalainen näyttelijä ja juontaja. Luukkanen aloitti yhtenä Ylen nuortenohjelma "Summerin" juontajista vuonna 2015. Kesällä 2016 hän juonsi myös Summerin televisiolähetyksiä.
Luukkanen kirjoitti ylioppilaaksi Alppilan lukiosta keväällä 2018. Hän on ollut Ylioppilasteatterin jäsen vuodesta 2020. Luukkanen valittiin opiskelemaan Teatterikorkeakouluun näyttelijäntaiteen koulutusohjelmaan vuonna 2021.
Tone policing

Tone policing (ehdotettuja suomennoksia muun muassa sävykyttäys ja äänensävyn valvominen) on ad hominem -tyyppinen argumentaatiovirhe, jossa huomio kiinnitetään väitteen sisällön sijaan siihen, miten asia ilmaistaan. Tone policing viittaa tilanteeseen, jossa toisen argumenttia väitetään vääräksi tunteellisen ilmaisun vuoksi.
Englanninkielinen käsite tone policing levisi "Everyday Feminism" -sivuston sarjakuvasta vuonna 2015. Sivuston mukaan tone policing on keino säilyttää etuoikeutettuja asemia kontrolloimalla ja hiljentämällä puhuja sen sijaan, että huomio kiinnitettäisiin itse ongelmaan.
 Tone policingin katsotaan kohdistuvan ennen kaikkea vähemmistöjen edustajiin.
Anthems For Misfits

Anthems For Misfits on helsinkiläisen Plastic Tearsin albumi, joka julkaistiin 26. maaliskuuta 2021.
Kappaleet.
Sovitus: Plastic Tears
Helena Puonti

Helena Puonti (s. 1951) on suomalainen plastiikkakirurgi ja rintasyöpähoitoihin erikoistunut mikrokirurgi. Hän on kehittänyt Tunteva Rinta-metodin, jonka avulla rintasyöpäpotilaan on mahdollista saada uudelleen rakennettuun rintaan tunto takaisin rinnan poiston jälkeen.
Tunteva Rinta-metodi.
Helena Puonti väitteli tohtoriksi Helsingin yliopistossa vuonna 2017 aiheenaan tuntevan rinnan rakentaminen. Puontin tutkimus "Effects of microsurgical nerve repair on sensory function after breast reconstruction" osoitti, että jo yksi kielekkeen hermo yhdistettynä rinnan alueen terveeseen hermoon voi tuoda rintaan hyvän tunnon. Kahdella hermolla tunnon palautuminen parani entisestään.
Tutkimuksen mukaan jokaiseen rintaan tuli tuntoa. Rakennetun TRAM-rinnan tunto oli keskimäärin yli puolet (60%) normaalin rinnan tunnosta hermojen yhdistämisen jälkeen. Osalle potilaista uuden rinnan tunto palautui täysin.
Kari Pyykönen

Kari Pyykönen (s.1966 Valkeakoski) on suomalainen valokuvataiteilija ja kouluttaja. Pyykönen opiskeli Taideteollisessa korkeakoulussa vuosina 1985–1992. Hänen teoksiaan on mm. Helsingin kaupungin taidemuseon ja Valtion kokoelmissa. Hän on kuvannut Aalto-yliopiston Kauppakorkeakoulun dekaani Eero Kasasen virallisen muotokuvan 2011. Pyykösen teoksia on esitelty lukuisissa yksityis- ja ryhmänäyttelyissä Suomessa ja ulkomailla. 
Kari Pyykönen on opettanut valokuvausta 1990-luvulta lähtien. Vuosina 2001–2015 hän toimi Aalto-yliopiston Taiteiden ja suunnittelun korkeakoulun Median laitoksella valokuvataiteen lehtorina, sekä vuosina 2004–2011 valokuvataiteen koulutusohjelman johtajana. Pyykönen on opettanut valokuvausta vierailevana tuntiopettajana myös Taideyliopiston Kuvataideakatemiassa ja Lahden ammattikorkeakoulun Muotoiluinstituutissa. 
Pyykösen teokset käsittelevät muotokuvan ja asetelman keinoin valokuvan ydinkysymyksiä: muotoa, kuvallisuutta ja kokemuksellisuutta. Pyykönen tekee väitöstutkimusta Aalto-yliopiston Median laitokselle aiheenaan glamour-muotokuva.
Abraham Goldfaden

Abraham Goldfaden, myös: Avram Goldfaden, (1840 Starokonstantinov, Ukraina – 1908 New York, New York, Yhdysvallat) oli ukrainalaissyntyinen juutalainen kirjailija, joka myöhemmin asettui Yhdysvaltoihin.
Goldfaden kirjoitti heprean- ja jiddišinkielistä runoutta. Hän perusti 1876 Romaniaan jiddišinkielisen teatteriseurueen, joka toimi vuoteen 1883, jolloin jiddišinkieliset esitykset kiellettiin Venäjän alueella. Hän teki näytelmiinsä musiikin juutalaisten sävelmien ja eurooppalaisten oopperoiden pohjalta. Näistä lauluista tunnettu on esimerkiksi suomeksikin esitetty kehtolaulumukaelma "Rusinoita ja manteleita".
Metyylidihydrojasmonaatti

Metyylidihydrojasmonaatti (C13H22O3) on estereihin ja ketoneihin kuuluva orgaaninen yhdiste. Yhdistettä voidaan käyttää valmistettaessa hajusteita.
Ominaisuudet, valmistus ja käyttö.
Huoneenlämpötilassa metyylidihydrojasmonaatti on väritöntä tai kellertävää nestettä. Sillä on miellyttävä jasmiininkaltainen tuoksu ja tuoksu on erityisen voimakas cis-metyylidihydrojasmonaattilla eli (R,R)-enantiomeerilla. Yhdistettä esiintyy teepensaissa. 
Teollisesti metyylidihydrojasmonaattia tuotetaan raseemisena seoksena. Valmistusprosessin ensimmäisessä vaiheessa syklopentanoni reagoi valeraldehydin kanssa aldolikondensaatiolla muodostaen 2‐pentyyli‐2‐syklopenten‐l‐onia. Seuraavassa vaiheessa tämä yhdiste reagoi dimetyylimalonaatin kanssa Michael-additiolla. Viimeinen vaihe on hydrolyysi ja dekarboksylointi. Yhdisteelle on kehitetty myös selektiivisesti vain yhtä enantiomeeria tuottavia menetelmiä.
Metyylidihydrojasmonaattia käytetään useissa hajusteissa tuomaan niihin jasmiinin kukkien tuoksua. Käyttökohteita ovat muun muassa saippuat, shampoot ja puhdistusaineet .
It Takes Two

It Takes Two on Hazelight Studiosin kehittämä ja Electronic Artsin julkaisema tasohyppely-toimintaseikkailupeli. Se julkaistiin Windowsille, PlayStation 4:lle, PlayStation 5:lle, Xbox Onelle ja Xbox Series X/S:lle 26. maaliskuuta 2021. Pelissä ei ole yksinpelivaihtoehtoa, vaan peliä voi pelata joko verkossa tai kahden pelaajan jaetussa ruudussa.
Tarina.
Mayn (äänenä Annabelle Dowler) ja Codyn (äänenä Joseph Balderrama) rakkaus on kuihtunut ja he ovat eron partaalla. Heidän tyttärensä Rose (äänenä Clare Corbett) luo vanhemmistaan nuket, sekä toivoo hartaasti vanhempiensa välien paranevan. May sekä Cody päätyvät taianomaisesti nukkeihin todellisen maailman fantasiaversiossa, jossa lelut ovat eläviä ja eläimet ovat älykkäitä. He saavat seuraukseen parisuhdeterapiakirjan muodon ottaneen tohtori Hakimin, joka toimii heidän oppaana rakkauden elvyttämiseen. May ja Cody ryhtyvät yhteistyöhön päästäkseen takaisin ihmisten maailmaan.
Vastaanotto.
"It Takes Two" sai arvosteluja keräävän Metacritic-sivuston mukaan suotuisat arvostelut kriitikoilta.
Muropaketin arvostelussa peli sai arvosanaksi 5/5.
Bárbara Mori

Bárbara Mori Ochoa (s. 2. helmikuuta 1978 Montevideo) on uruguaylaissyntyinen meksikolainen näyttelijä, malli, tuottaja ja käsikirjoittaja. Hänet tunnetaan päähenkilönä vuoden 2004 telenovelassa "Rubí", joka on kaikkien aikojen menestyneimpiä telenoveloita. Vuodesta 2005 lähtien hän on esiintynyt päähenkilönä useissa Hollywood- ja Bollywood-elokuvissa, kuten "La mujer de mi hermano" (2005), "Violanchelo" (2008), Guillermo del Toron tuottama "Cosas insignificantes" (2008), "Kites" (2010), "Cantinflas" (2014) ja "Treintona, soltera y fantástica" (2016).
Mori aloitti uransa mallina 14-vuotiaana vuonna 1992. Myöhemmin hänestä tuli näyttelijä, kun hän esiintyi vuonna 1997 TV Aztecan menestystelenovelassa "Mirada de mujer"; sitten hän näytteli saippuaoopperassa "Azul Tequila". Hän on myös esiintynyt useissa luetteloissa yhtenä kaikkien aikojen kauneimmista meksikolaisista näyttelijöistä.
Yuka Saso

Yuka Saso (20. kesäkuuta 2001, San Ildefonso) on filippiiniläinen golfaaja. 
Saso voitti vuoden 2018 Aasian kisoissa kaksi kultaa, kun hän voitti sekä yksilökilpailun että oli mukana joukkuekilpailun voittaneessa joukkueessa. Saso on kilpaillut ammattilaisena vuodesta 2020 lähtien, jolloin hän alkoi kilpailemaan LPGA:n Japanin tourilla. Hän voitti debyyttivuonnaan kaksi kilpailua: Nitori Ladies Golf Tournamentin ja NEC Karuizawa 72 Golf Tournamentin.
Huhtikuussa 2021 Saso oli LPGA:n rankingissa (Rolex Rankings) 43.
Kshama Sawant

Kshama Sawant (os. Ramanujam, s. 17. lokakuuta 1973 Pune) on yhdysvaltalainen ekonomisti ja poliitikko, joka edustaa Socialist Alternative -puoluetta. Hän on ollut Seattlen kaupunginvaltuuston jäsen vuodesta 2014 lähtien.
Elämä.
Opinnot ja työura.
Sawant syntyi Intian Punessa keskiluokkaiseen tamiliperheeseen ja vietti lapsuutensa pääosin Mumbaissa. Sawant valmistui tietojenkäsittelyn maisteriksi Mumbain yliopistosta vuonna 1994, jonka jälkeen hän muutti Yhdysvaltoihin Microsoftilla työskennelleen puolisonsa kanssa. Vuonna 2003 Sawant väitteli taloustieteen tohtoriksi Pohjois-Carolinan osavaltionyliopistossa. Seattleen muutettuaan Sawant on toiminut opettajana Seattlen ja Washingtonin yliopistoissa. Hän on ollut myös vierailevana professorina Lexingtonissa toimivassa Washington and Lee -yliopistossa. Sawant sai Yhdysvaltain kansalaisuuden vuonna 2010.
Politiikassa.
Sawant liittyi Socialist Alternativen jäseneksi vuonna 2006. Hän on ollut myös Yhdysvaltain demokraattiset sosialistit -järjestön jäsen vuodesta 2021 lähtien. Sawant tuli tunnetuksi yhtenä Seattlen Occupy-liikkeen organisoijista vuonna 2011, jonka jälkeen hän oli ehdolla Washingtonin osavaltion edustajainhuoneeseen 2012. Marraskuussa 2013 Sawant valittiin Seattlen yhdeksänjäseniseen kaupunginvaltuustoon, ja hän uusi paikkansa vuosien 2015 sekä 2019 vaaleissa. 
Sawant on ensimmäinen Seattlen kunnallisissa vaaleissa paikan voittanut sosialisti sitten vuoden 1916, jolloin Anna Louise Strong valittiin koululautakunnan jäseneksi.
Ximena Navarrete

Jimena ”Ximena” Navarrete Rosete (s. 22. helmikuuta 1988 Guadalajara, Jalisco, Meksiko) on meksikolainen näyttelijä, televisiojuontaja, malli ja Miss Universum 2010. Hän voitti ensin Nuestra Belleza México -kilpailun vuonna 2009 ja sen jälkeen hän voitti Miss Universum -kilpailun toisena meksikolaisena. Voittonsa jälkeen hän on muun muassa näytellyt telenoveloissa, kuten "La tempestad".
Erató Kozákou-Markoullí

Erató Kozákou-Markoullí (; s. 3. elokuuta 1949) on kyproslainen poliitikko, joka on toiminut Kyproksen ulko-, viestintä- ja työministerinä, sekä suurlähettiläänä.
Varhainen elämä.
Markoullí syntyi Limassolissa vuonna 1949. Hän opiskeli lakia ja julkisoikeutta, sekä valtiotieteitä Ateenan yliopistossa valmistuen vuosina 1972 ja 1974. Hän sai sosiologian ja valtiotieteiden tohtorin tutkinnon Helsingin yliopistosta vuonna 1979.
Ura.
Vuosina 1980–2007 hän toimi diplomaattina Kyproksen diplomaattisissa yksiköissä. Hän toimi Kyproksen Ruotsin-suurlähettiläänä (vuosina 1996–1998), Kyproksen Yhdysvaltain-suurlähettiläänä (vuosina 1998–2003), ja Kyproksen Libanonin- ja Jordanin-suurlähettiläänä (vuosina 2005–2007).
Markoullí toimi maansa ulkoministerinä heinäkuusta 2007 maaliskuuhun 2008 asti. Hänestä tuli viestintä- ja työministeri maaliskuussa 2010. Hänen toimikautensa kesti elokuuhun 2011, jolloin hänet nimitettiin jo toisen kerran ulkoministeriksi. Hän toimi virassa 1. maaliskuuta 2013 asti.
Yksityiselämä.
Kozákou-Markoullí on naimisissa Geórgios Markoullísin kanssa. Parilla on yksi yhteinen poika, Pános Markoullís.
Ashleigh Buhai

Ashleigh Buhai (o.s. Simon, s. 11. toukokuuta 1989 Johannesburg) on eteläafrikkalainen golfaaja.
Buhai on pelannut ammattilaisena vuodesta 2007 lähtien. Hän oli kuitenkin osallistunut jo ennen tätä vuonna 2005 naisten golfin World Cupiin ja 2006 Britannin avoimeen turnaukseen. Vuonna 2007 Buhaista tuli historian nuorin naisten Euroopan kiertueen voittaja, kun hän voitti Katalonian turnauksen kesäkuussa. Vuonna 2009 hän pääsi LPGA:n major-turnauksessa ensimmäistä kertaa viimeiselle kierrokselle, kun oli 31. Women's PGA Championshipissa. Vuonna 2017 Buhai saavutti LPGA:n alaisessa turnauksessa ensimmäisen palkintopallisijoituksensa, kun oli kolmas Blue Bay LPGA -turnauksessa ja toinen Thornberry Creek LPGA Classicissa. Vuonna 2019 hän oli ensimmäistä kertaa kymmenen parhaan joukkossa major-tourin kilpailussa, kun oli Britannian avoimen turnauksen viides.
Huhtikuussa 2021 Buhai oli LPGA:n rankingissa (Rolex Rankings) 66.
Veijo Meri -palkinto

Veijo Meri -palkinto on Otavan Kirjasäätiön jakama tunnustus merkittävästä suomalaisesta kaunokirjallisesta saavutuksesta. Se on nimetty kirjailija Veijo Meren mukaan. Ensimmäisen kerran palkinto myönnettiin vuonna 2012. Nykyään se jaetaan joka toinen vuosi ja se on arvoltaan 15 000 euroa.
Palkinnon saajat.
Lähde:
Niko Himmanen

Niko Himmanen (s. 14. elokuuta 2000 Heinola) on suomalainen jääkiekkoilija, joka pelaa Mestis-joukkue TUTO Hockeyssa. Hän on pelipaikaltaan oikea laitahyökkääjä.
Ura.
Himmanen on Heinolan Kiekon kasvatti. Hän siirtyi C-juniori-ikäisenä jyväskyläläiseen Diskokseen kaudeksi 2015–2016. Himmanen jakoi C-nuorten Mestiskarsinnoissa tehoilla 6+7=13 joukkueensa sisäisen pistepörssin voiton Jaakko Himasen kanssa. C-nuorten Mestiksessä hän jakoi Himasen kanssa yhdeksällä osumallaan Diskoksen sisäisen maalipörssin voiton. Kaudeksi 2016–2017 Himmanen siirtyi JYPin organisaatioon. Kaudeksi 2018–2019 hän palasi Diskokseen ja siirtyi seuran A-nuorten Mestisjoukkueeseen. Himmanen voitti joukkueen sisäisen piste- ja syöttöpörssin tehoilla 17+23=40. Hän debytoi kauden aikana myös miesten peleissä pelattuaan yhden ottelun D-Kiekon Suomi-sarjajoukkueessa.
Kaudeksi 2019–2020 Himmanen siirtyi JYPin A-nuorten SM-liigajoukkueeseen. Kaudella 2020–2021 hän debytoi myös seuran SM-liigajoukkueessa, kun Himmanen nostettiin JYPin liigarinkiin loukkaantumisten myötä huhtikuussa 2021. Hän sai tililleen ensimmäisen ja kauden ainoaksi jääneen SM-liigaottelunsa runkosarjan toiseksi viimeisellä kierroksella 10. huhtikuuta 2021 vieraissa Oulun Kärppiä vastaan. Himmanen merkittiin JYPin 13. hyökkääjäksi. Hän sai ottelussa jääaikaa 2.07 minuuttia. Himmanen pelasi kauden aikana miesten pelejä myös yhden ottelun verran lainalla Mestis-joukkue KeuPa HT:ssä helmikuussa 2021.
Himmanen siirtyi kaudeksi 2021–2022 vuoden mittaisella sopimuksella KeuPa HT:n Mestis-joukkueeseen. Hän pelasi siellä tulokaskaudellaan 46 runkosarjaottelua tehden kaksi maalia ja kaksi pudotuspeliottelua ilman tehopisteitä. Himmanen pelasi myös kaksi Suomen Cupin ottelua tehden yhden syöttöpisteen.
Kaudeksi 2022–2023 Himmanen siirtyi vuoden mittaisella sopimuksella Suomi-sarjajoukkue JHT Kalajoen riveihin. Hänet nimettiin joukkueen varakapteeniksi. Himmanen oli JHT:n toiseksi paras maalintekijä ja kolmanneksi paras pistemies tehoila 19+16=35, joilla hän jakoi koko sarjan maalipörssin viidennen sijan Virkiän Joel Sundin ja Muik Hockeyn Linus Vesterlundin kanssa sekä pistepörssin yhdeksännen sijan kolmen muun pelaajan kanssa. Pudotuspeleissä Himmanen jakoi tehoilla 6+9=15 koko Suomi-sarjan pistepörssin voiton joukkuetoverinsa Jani Nurkkalan kanssa. Hän voitti kauden päätteeksi hopeaa.
Himmanen siirtyi kaudeksi 2023–2024 vuoden mittaisella sopimuksella Mestis-joukkue TUTO Hockeyn riveihin. Toukokuussa 2024 hän teki seuran kanssa vuoden mittaisen jatkosopimuksen. Kaudella 2024–2025 Himmasen runkosarja jäi kuitenkin vain 25 ottelun mittaiseksi loukkaantumisen vuoksi.
Maria Mäkynen

Maria Mäkynen on ammattiliittojohtaja, suomalainen koulutuksen asiantuntija ja tutkija. Hän työskentelee ammattiliitto Pron yhteiskuntasuhdejohtajana. Mäkynen on valmistunut Jyväskylän yliopistosta koulutussosiologian ja -politiikan maisteriksi ja yhteiskuntatieteiden maisteriksi filosofiasta. Hän on myös pätevöitynyt opettajaksi ja rehtoriksi. 
Mäkynen on toiminut lukuisissa eri luottamustehtävissä sekä koulutuspoliittisissa tehtävissä Jyväskylän yliopistossa, ammattiliitoissa ja sosiaalidemokraattisessa puolueessa. Tällä hetkellä hän toimii Lahden kaupunginvaltuutettuna sekä hyvinvoinnin ja vapaa-ajan lautakunnan puheenjohtajana. 
Mäkynen osallistui "Suomen Huippumalli haussa" -ohjelmaan vuonna 2008.
Dorothy Vaughan

Dorothy Johnson Vaughan (20. syyskuuta 1910 Kansas City – 10. marraskuuta 2008 Hampton) oli yhdysvaltalainen matemaatikko ja laskija, joka työskenteli NACA:lle ja sen seuraajalle NASA:lle Langleyn tutkimuskeskuksessa Hamptonissa Virginiassa. Vuonna 1949 hän alkoi toimia afroamerikkalaisista naisista koostuvan laskentaryhmän ohjaajana, joskin virallinen ylennys tehtävään tuli vasta myöhemmin. Näin hänestä tuli ensimmäinen afroamerikkalainen ryhmänohjaajaksi ylennetty nainen Langleyn tutkimuskeskuksessa. 
1960-luvun alkupuolella Vaughan opetti itselleen ja alaisilleen Fortran-ohjelmointikielen valmistautuakseen laskennan siirtymiseen tietokoneilla tehtäväksi. Myöhemmin hän johti Langleyn ohjelmointiosastoa.
Vaughan on yksi keskushahmoista Margot Lee Shetterlyn kirjassa ja siitä tehdyssä elokuvassa "Hidden Figures – varjoon jääneet".
Venäjänkäärmeenpistonyrtti

Venäjänkäärmeenpistonyrtti ("Vincetoxicum rossicum") on oleanterikasvien (Apocynaceae) heimoon kuuluva monivuotinen ruoho, joka voi kasvaa noin 1,5 m korkeaksi. Lehtiasento on vastakkainen ja lehdet ovat soikeita, tummanvihreitä, 7,6–10,2 cm pitkiä ja 5,1–7,6 cm leveitä. Kukat ovat noin 0,6 cm leveitä, tähtimäisiä, viisiterälehtisiä ja väriltään punertavia. Kukat sijaitsevat rykelmissä ja kukinta-aika on heinäkuusta syyskuulle. Siemenet ovat valkokarvaisia.
Venäjänkäärmeenpistonyrttiä kasvaa alkuperäisenä Ukrainan sekä läntisen Venäjän alueella kivikkoisilla niityillä, aroilla ja kallioilla. Nykyisin lajia tavataan myös vieraslajina Pohjois-Amerikassa, jonne se on tuotu 1800-luvun lopulla koristekasviksi. Pohjois-Amerikassa lajia tavataan vanhoilla pelloilla ja laidunmailla, metsissä sekä tienvarsilla. Venäjänkäärmeenpistonyrtti voi kasvaa kosteus- ja valaistusolosuhteiltaan monenlaisilla kasvupaikoilla.
Mary Jackson

Mary Jackson (o.s. Winston, 9. huhtikuuta 1921 – 11. helmikuuta 2005) oli yhdysvaltalainen matemaatikko ja ilmailutekniikan insinööri NACA:ssa josta vuonna 1958 tuli osa NASA:aa. Hän työskenteli valtaosan urastaan Langleyn tutkimuskeskuskessa Hamptonissa, Virginiassa. Hän aloitti laskijana afroamerikkalaisten naisten ryhmässä vuonna 1951, ohjaajanaan Dorothy Vaughan. 
Vuonna 1953 Jackson siirtyi Kazimierz Czarneckin ryhmään, joka teki kokeellista tutkimusta tuulitunnelissa. Czarneckin rohkaisemana Jackson haki jatkokoulutukseen insinööriksi. Rotuerottelun vuoksi hänen täytyi hakea erityislupaa voidakseen osallistua valkoisten oppitunneille. Vuonna 1958 hänestä tuli ensimmäinen afroamerikkalainen nainen, joka työskenteli NASA:ssa insinöörinä. 
Vuonna 1978, todettuaan johtotehtäviin etenemisen mahdottomaksi, Jackson hakeutui HR-tehtäviin. Näissä tehtävissä hän työskenteli auttaakseen muita naisia ja vähemmistöjen edustajia eteenpäin urallaan. 
Jackson on yksi keskushahmoista Margot Lee Shetterlyn kirjassa ja siitä tehdyssä elokuvassa Hidden Figures - varjoon jääneet.
Guess Who (Itzyn albumi)

Guess Who (tyyliteltynä Gue?? Who) on eteläkorealaisen Itzy-yhtyeen neljäs minialbumi. Albumi julkaistiin 30. huhtikuuta 2021. Albumi sisältää kuusi kappaletta, mukaan lukien nimikkosinglen ”In the Morning”. Albumista julkaistiin kolme eri versiota: Day, Night ja Day&amp;Night.
Albumi sijoittui Gaonin albumilistalla toiseksi, ja Billboard 200 -listan sijalle 148.
Carl Magnus Mauritz Armfelt

Carl Magnus Mauritz Armfelt (10. elokuuta 1836 Halikko – 20. joulukuuta 1890 Turku) oli suomalainen kreivi, taidemesenaatti ja teollisuus- valtiopäivämies. 
Armfeltin vanhemmat olivat tilanomistaja, kreivi Magnus Reinhold Armfelt ja kreivitär Adelaide Gustava Aspasia (Vava) Armfelt ja puoliso vuodesta 1860 Eugenia Palmfelt (k. 1913). Tilanomistaja, valtiopäivämies August Magnus Gustaf Armfelt oli hänen veljensä. Carl Magnus Mauritz Armfelt tuli ylioppilaaksi 1855 ja oli jonkin aikaa maanviljelijä, mutta ryhtyi sitten konepajateollisuuden yrittäjäksi ostettuaan 1866 Turun Rautateollisuus -yhtiön. Armfelt osallistui Turun kunnalliselämään ja tuli tunnetuksi taiteen harrastamisesta ja tukemisesta. Hän sai kamarijunkkarin arvonimen 1881. Armfelt osallistui aatelissäädyssä valtiopäiville 1863–1864. 
Armfelt valittiin Turun kaupunginvaltuustoon vuonna 1875. Hän toimi valtuuston varapuheenjohtajana vuosina 1885–1889 ja puheenjohtajana vuoden 1889 loppupuolella.
Arkkitehti, valtiopäivämies Carl Eugen Armfelt oli Carl Magnus Mauritz Armfeltin poika.
Jascha Golowanjuk

Jascha Golowanjuk (, "Jaša Golovanjuk"; 20. helmikuuta 1905 Odessa, Venäjän keisarikunta – 25. huhtikuuta 1974 Tukholma, Ruotsi) oli ruotsalainen kirjailija, näyttelijä ja muusikko.
Tanskalainen pankkiiri adoptoi Golowanjukin, kun tämä oli kahdeksanvuotias. Tanskassa Golowanjuk opiskeli viulunsoittoa ja toimi konserttiviulistina. Hän muutti 1929 Ruotsiin. Hän on kirjoittanut muistelmia ja romaaneja, joita sävyttävät värikkäät lapsuudenvaiheet.
Toisen maailmansodan jälkeen Golowanjuk oleskeli usein Suomessa, jossa hänen ei tarvinnut kärsiä antisemitismistä eikä homofobiasta.
Marcus Fulvius Flaccus

Marcus Fulvius Flaccus oli vuoden 125 eaa konsuli, joka kuului Fulviusten plebeijisukuun. Hän oli Gracchuksen veljesten liittolainen, joka pyrki ollessaan konsulina 125 eaa. saamaan läpi lain, joka olisi antanut kansalaisoikeudet Rooman itaalisille liittolaiskansoille. Senaatti torjui lakiehdotuksen lähettämällä Fulvius Flaccuksen sotaan kelttejä vastaan. Flaccus sai surmansa yhdessä Gaius Gracchuksen kanssa vuoden 121 eaa levottomuuksissa.&lt;ref &gt;Castrén ja Pietilä-Castrén 2000, s. 183&lt;/ref &gt;